
Plx 759/2015
BIROULUI  PERMANENT

AL

CAMEREI  DEPUTAŢILOR

    
    Vă înaintăm, alăturat, raportul asupra propunerii legislative pentru modificarea art.84 din Legea 571/2003 privind Codul Fiscal,  trimisă spre dezbatere în fond cu adresa nr. PLx.759 din 28 septembrie 2015, Camera Deputaţilor fiind Cameră decizională. 

În raport cu obiectul şi conţinutul său, propunerea legislativă face parte din categoria legilor ordinare.

PREŞEDINTE,

Viorel ŞTEFAN

Plx 759/2015
RAPORT
asupra propunerii legislative pentru modificarea art.84 din Legea 571/2003 privind Codul Fiscal
    
       În conformitate cu prevederile art. 95 din Regulamentul Camerei Deputaţilor, republicat, Comisia pentru buget, finanţe şi bănci a fost sesizată spre dezbatere pe fond cu propunerea legislativă pentru modificarea art.84 din Legea 571/2003 privind Codul Fiscal, trimis spre dezbatere în fond cu adresa nr. PLx.680 din 19 octombrie 2015.


      Senatul, în calitate de primă Cameră sesizată, a respins propunerea legislativă în şedinţa din data de 27 septembrie 2015.

Conform prevederilor art. 75 din Constituţia României, republicată, şi ale art. 92 alin. (9) pct. 2 din Regulamentul Camerei Deputaţilor, republicat, Camera Deputaţilor este Cameră decizională.
     Propunerea legislativă a fost avizată favorabil de către Consiliul Legislativ şi avizată negativ de către Guvern.
    
      Propunerea legislativă supusă dezbaterii are ca obiect de reglementare modificarea art.84 din Legea nr.571/2003 privind Codul fiscal, în sensul acordării dreptului de a dispune asupra destinaţiei unei sume reprezentând maximum 2% din impozitul datorat de către persoanele care obţin venituri numai din pensii.
În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă menţionată mai sus, în şedinţa din 10 noiembrie 2015.
Din totalul de 33 de membri ai Comisiei pentru buget, finanţe şi bănci şi-au înregistrat prezenţa la dezbateri 31 deputaţi.
La dezbaterea acestei propuneri legislative au fost prezenţi, în calitate de invitaţi, reprezentanţi ai Ministerului Finanţelor Publice.
    În urma examinării propunerii legislative şi a opiniilor exprimate, deputaţii prezenţi la lucrări au hotărât, cu unanimitate de voturi, să propună plenului Camerei Deputaţilor respingerea propunerii legislative pentru modificarea art.84 din Legea 571/2003 privind Codul Fiscal, deoarece prin Legea nr.227/2015 privind Codul fiscal, ce va intra în vigoare la 1 ianuarie 2016, se prevede extinderea categoriilor de contribuabili care pot dispune asupra destinaţiei unei sume reprezentând până la 2% din impozitul anual pe venituri, propunerea legislativă rămânând astfel fără obiect.

    În raport cu obiectul şi conţinutul său, propunerea legislativă face parte din categoria legilor ordinare.

